Stormen Egon har sluppet sit tag i Nordjylland, men blæsten er vedholdende, og igen mandag er der i Thy og Jammerbugten risiko for at opleve vindstød af stormstyrke. Og det bliver kun en lille smule bedre de kommende dage. - Generelt skal vi vænne os til vinden, for det ser ud til at blive ganske blæsende alle fem dage og faktisk også ind i weekenden, lyder det fra Sara Maria Franch-Mærkedahl fra TV 2 Vejret. - Specielt onsdag ser det ud til at vindstød af stormstyrke bliver sandsynligt. Og så bliver det altså også en periode hvor vi har nedbør alle dage. De fleste af dagene i form af slud, fordi vi om natten kommer ned omkring frysepunktet, men i dagtimerne mellem 3 og 5 grader, lyder det.

Opsummering:
Blæsten holder sit tag i Nordjylland. Mandag er der igen risiko for vindstød af stormstyrke.